
Egy számítógépes játék nyelvi környezetének vizsgálata

A számítógépes játékok kutatásával magyar nyelven eddig főleg a pszichológia és a szociológia foglalkozott, nyelvészeti szempontból csak a névtan kutatta az online játékokat (főként a névadást, névválasztást). Dolgozatomban egy számítógépes játék (a Defense of the Ancients – DotA – ’az Ősök védelme’) nyelvi környezetét vizsgálom elsősorban lexikai szinten a hivatalos honlap (www.playdota.com) és egy magyar nyelvű szerver csetszövegeinek elemzésével. Ezen kívül egy kérdőíves kutatásban azt vizsgálom, hogy azoknak, akik nem foglalkoznak számítógépes játékokkal, mennyire érthető ez a játéknyelv.
A kutatáshoz feltétlenül szükséges magának a(z online) játéknak sajátos kommunikációs helyzetként és kontextusként való definiálása, továbbá az internetet felhasználó szociolingvisztikai kutatások egyedi helyzetének vázolása. A szövegkorpusz segítségével bizonyítom, hogy a számítógépes játékokhoz kötődik sajátos, csak rájuk jellemző nyelvváltozat. Ennek kapcsán foglalkozom a játékokhoz kötődő nyelvváltozat meghatározásával (szaknyelv, játéknyelv, hobbinyelv) és a számítógépes játékokhoz kötődő angol nyelv dominanciájával.



